"Җырласаң да егет җырла моңлы итеп"

	Самараның Киров мәйданындагы Мәдәният сараенда төрле елларда Рәшит Ваһапов исемендәге фестивальләрдә җиңүгә ирешкән “йолдызлар” – Ранис Габбазов, Азат Абитов, Айсылу Габдинова, Гөлсирин Абдуллина һәм гармунчы Ринат Вщлиев бик матур концерт күрсәттеләр.	 Бу елның язында Казанда гөрләп үткән XIII Рәшит Ваһапов исемендәге фестивальнең йомгаклау чарасында продюсер Рифат Фәттахов аның популярлыгы үсә баруы турында: “Беренче елны Рәшит Ваһапов фестивалендә егермеләп җырчы катнашырга теләк белдергән булса, быел инде алар 120дән артып китте. Җырчылар күп булу сәбәпле, сайлап алу турлары Татарстанда гына түгел, Башкортостанда да үтә”, - дип әйткән иде. Ни дисәң дә, Рифат Фәттахов Башкортостанда сәләтле җырчылар барын яхшы белә - татар эстрадасы йолдызлары Салават Фәтхетдинов, Хәния Фәрхи, Филүс Каһиров, Ришат Төхвәтуллин нәкъ шул Башкортостан татарлары бит инде. Соңгы икесен Рифат Фәттахов зур сәхнәләргә үзе алып чыккан иде. Дөрес, Филүс Каһиров та, Ришат Төхвәтуллин да бу продюсер белән бер ел чамасы эшләгәннән соң контрактны дәвам итәргә теләмәделәр.  Нишләтәсең бит, канатлангач, кошлар да оясыннан очып чыга. Ә киләсе җәйгә оя кабат кошчыклар тавышы белән тула. Быелгы Рәшит Ваһапов исемендәге XIII халыкара татар җыры фестивалендә Гран-при яулаган лирик тенор Ранис Габбазов, эстрада җыры номинациясендә беренче урынны алган искиткеч иркен тавышлы Айсылу Габдинова, 2015 елгы фестивальдә җиңү яулаган бәрхет баритонлы Азат Абитов һәм сандугач тавышына ия булган Гөлсирин Абдуллиналарны әле канат ныгыта торган җырчылар гына дип атарга була. Әлбәттә, продюсер Рифат Фәттахов һәм остазлары Венера Ганиева ярдәмендә. 
	Эльмира ШӘВӘЛИЕВА	
Бердәмлек

	№ --- | 08.12.2017	


